ועדת הכלכלה, כנסת 23, פרוטוקול מספר 167, 2020-12-28 11:00

יצחק פינדרוס: שלום לכולם, אני מתכבד לפתוח את ישיבת ועדת הכלכלה בנושא הצעת תקנות התקנים (אופן פרסום בדבר הטלת עיצום כספי), התשפ"א-2020.

יצחק פינדרוס: משרד הכלכלה, בבקשה.

איגור דוסקלוביץ: אנחנו מבקשים מוועדת הכלכלה של הכנסת לאשר את תקנות התקנים (אופן פרסום בדבר הטלת עיצום כספי).

איגור דוסקלוביץ: התקנות מדברות על סעיף 16יז(ה) לחוק התקנים, שלפי סעיף זה הממונה על התקינה והטלת עיצום כספי לפי חוק התקנים רשאי לפרסם דבר הטלת עיצום כספי, מהות הפרה בשלה הוטל עיצום כספי, סכום העיצום הכספי שהוטל, אם היו הפחתות אז סכומן, ופרטים אודות המפר, שם המפר אם הוא תאגיד בלבד.

איגור דוסקלוביץ: סעיף משנה (ה) אומר: "פרסום באתר האינטרנט של המשרד כאמור בסעיף קטן (א) בנוגע לעיצום כספי שהוטל על תאגיד יהיה לתקופה של ארבע שנים, ובנוגע לעיצום כספי שהוטל על יחיד – שנתיים; השר, בהתייעצות עם שר המשפטים ובאישור ועדת הכלכלה של הכנסת, יקבע הוראות בדבר הדרכים שימנעו, ככל הניתן, את אפשרות העיון בפרטים שפורסמו לפי סעיף קטן (א), לאחר שחלפה תקופת הפרסום האמורה; לא הותקנו תקנות כאמור, לא יהיה הממונה רשאי לפרסם באתר האינטרנט כאמור בסעיף קטן (א)".

איגור דוסקלוביץ: יש את הפנייה של שר הכלכלה ליושב-ראש ועדת הכלכלה, חה"כ יעקב מרגי: "בקשה לדיון בתקנות התקנים (אופן פרסום בדבר הטלת עיצום כספי)".

איגור דוסקלוביץ: במכתב השר נקבע כי בהתאם לסעיף 16יז(ה) ו-25 לחוק התקנים, הריני מבקש לפנות לקבלת אישור ועדת הכלכלה של הכנסה להתקנת התקנות שבנדון אשר קובעות את ההוראות בדבר הדרכים שימנעו, ככל הניתן, את אפשרות העיון בפרטים שפורסמו לפי סעיף קטן 16יז(א) לחוק התקנים, לאחר שחלפה תקופה הפרסום, כמפורט בסעיף קטן (ה).

איגור דוסקלוביץ: נציין כי התקבל אישורו של שר המשפטים בדבר קיום התייעצות עמו לעניין התקנת התקנות דנן.

איגור דוסקלוביץ: מצ״ב האישור.

איגור דוסקלוביץ: עוד נזכיר כי טיוטת התקנות המצורפת פורסמה להערות הציבור ולא נתקבלו הערות.

איגור דוסקלוביץ: על כן, נודה לקיים את הדיון בתקנות בוועדה בהקדם האפשרי.

איגור דוסקלוביץ: גם הונחו על שולחן הוועדה תקנות התקנים (אופן פרסום בדבר הטלת עיצום כספי), התשפ"א-2020.

איגור דוסקלוביץ: התקנות אומרות:

איתי עצמון: ההערה היחידה שיש לנו היא לעניין הפתיח לתקנות, הסעיפים שמכוחם הם מותקנות.

איתי עצמון: בפתיח צוין גם סעיף 25 לחוק שהוא סעיף כללי ולהבנתנו הוא מיותר.

איתי עצמון: אני יודע שגם עמדת במשרד המשפטים, המחלקה להבניית החקיקה, סבורים שאין צורך לציין את הסעיף הזה.

איתי עצמון: אני מציע שאנחנו נבדוק את העניין עם משרד המשפטים, האם אכן יש צורך בציון 25 בפתיח.

איגור דוסקלוביץ: אוקיי.

איגור דוסקלוביץ: לצערי נציגי הלשכה המשפטית לא הצליחו להתחבר בזום.

איתי עצמון: מן הראוי היה שהם היו מגיעים לכאן.

איתי עצמון: מקובל שנציג הלשכה המשפטית של המשרד שמביא את התקנות לאישור הוועדה מגיע לכאן ומציג את התקנות בפני הוועדה.

איתי עצמון: אני חושב שההתנהלות הזו היא לא התנהלות תקינה, בוודאי כשהוא גם לא מגיע לכאן וגם לא מחובר בזום.

קריאה: ביקשנו שיגיע פיזית נציג והם בחרו לא להגיע.

איגור דוסקלוביץ: אני יודע שהם נמצאים בהמתנה.

איגור דוסקלוביץ: הם כל הזמן שאלו אותי מתי הדיון בוועדה עולה בזום ואמרתי להם שאני מחכה בדיוק כמוהם.

איגור דוסקלוביץ: יש שאלות מעבר לסעיף 25 לחוק?

איגור דוסקלוביץ: אם נדרשים הסברים מקצועיים אשמח לתת.

יצחק פינדרוס: יש הערות לתקנות?

רון להב היימן: שלום לכולם.

רון להב היימן: הייתה פה איזו תקלה טכנית שמנעה ממני להצטרף.

רון להב היימן: התקנות האלה, בטח איגור הסביר, הן מכוח סעיף 16יז.

רון להב היימן: אנחנו העברנו את הנוסח עוד ב-2018 ומבחינתו הנוסח הזה עומד.

רון להב היימן: רצינו לקדם את זה, תקופות בחירות, אבל הנה אנחנו כאן.

יצחק פינדרוס: אין לך הערות?

רון להב היימן: לא, אין לי הערות.

יצחק פינדרוס: תודה.

יצחק פינדרוס: מי בעד אישור התקנות?

יצחק פינדרוס: מי נגד?

יצחק פינדרוס: מי נמנע?

יצחק פינדרוס: בעד – פה אחד

יצחק פינדרוס: התקנות אושרו.

יצחק פינדרוס: תודה רבה.